Artes lebias

Faghind'a gantzu e a matzoc'acheddos,
friscu che rosa sas oras che colas:
cannàbidas de canna e furriolas
istuzos, portafoglios e canneddos,

òbigas, pischizones, moiteddos,
tapos, upos, casiddos, trobiolas,
fusos, cannujas, naspas e ispolas,
tzucas pintirinadas e correddos,

coros de linna chi timbran sa palta
de tzichi fat'in cadda, chi s'istiga
imprentan in sa lùghida prialta.

E dae cussu jughes totu a cùcuru
ca faghes trastes de paga fadiga,
e-d-est pagu suore e pagu lùcuru.

Casteddu, su deghennoe 'e Maltu 1973